Pel que fa a les extraescolars, el document s'aplica a les organitzades o promogudes pels centres educatius, les seves associacions de mares i pares d'alumnes o les seves seccions esportives, així com per les associacions esportives escolars o figures anàlogues, com les entitats esportives legalment previstes, i que estiguin previstes en les respectives programacions generals anuals.
També s'apliquen, amb caràcter subsidiari i sempre que no hi hagi una regulació específica, a les activitats i modalitats formatives en centres no educatius.
Entre les novetats en la realització de les activitats, el protocol estableix que s'haurà de realitzar un registre diari de l'assistència dels integrants del grup estable (esportistes, monitors, etc.) que s'ha de conservar al menys durant 1 mes.
En relació als espais en els quals es realitzaran les activitats extraescolars, el document preveu que la superfície d'espai disponible ha de permetre una distància mínima d'1,5 metres entre cada participant i, sempre que sigui possible, que les activitats tinguin lloc a l'aire lliure.
També especifica que l'ús de la mascareta és obligatori a partir dels sis anys, excepte quan s'estigui realitzant una pràctica esportiva que sigui incompatible, en les classes d'instruments de vent i de cant, i quan l'ús estigui contraindicat per motius de salut.
Els vestidors només seran utilitzats de manera simultània per infants i adolescents d'un mateix grup estable de les activitats extraescolars i, tant als vestidors com a les dutxes, caldrà mantenir la distància de seguretat i, per tant, el nombre de persones que els utilitzin simultàniament ha de garantir-ho.
En el cas que hi hagi sospita o detecció de contagi s'aplicaran els procediments habituals determinats per al funcionament habitual dels centres educatius.
Sense perjudici d'allò que s'estableixi en les regulacions específiques de les competicions federades i de les activitats realitzades en el marc dels Jocs Esportius Escolars de Catalunya, els esdeveniments esportius o celebracions que tinguin lloc en els centres educatius es realitzaran sense l'assistència de públic.
Pel que fa a les colònies i sortides escolars, les d'un dia s'organitzaran en grups estables de convivència que seran coincidents amb els grups definits per l'activitat lectiva i tindran un o varis monitors que hi interactuaran de manera transversal.
S'especifica que poden conviure diferents grups de centres educatius diferents en una mateixa instal·lació sigui amb allotjament o sense, sempre i quan es respectin els grups de convivència i la distància de seguretat entre aquests.
El document també indica que s'ha de disposar d'un pla de neteja i desinfecció adaptat a cada instal·lació, als seus espais i usos (menjadors, habitacions, aules, espais esportius, lavabos i dutxes).
Mesures especials a Tortosa, Amposta i Roquetes
D'altra banda, el Procicat també ha aprovat mesures especials per a reduir l'augment de contagis de Covid-19 a tres localitats de Terres de l'Ebre: Tortosa, Amposta i Roquetes.
Aquestes mesures entraran en vigor quan es publiquin en el Diari Oficial de la Generalitat de Catalunya (DOGC) i s'aplicaran durant 15 dies.
Es demana a la ciutadania que es quedi a casa tant com pugui i que redueixi al màxim l'activitat social i limiti els contactes, tant com sigui possible, a les persones que integren el grup de convivència habitual.
Alhora, recorda que estan prohibides les reunions socials de més de 6 persones, com al conjunt del país.
Pel que fa als actes religiosos com casaments, serveis religiosos, celebracions i cerimònies fúnebres, aquests hauran de limitar l'assistència al 50% de l'aforament.
En l'àmbit de l'hostaleria i restauració, s'elimina el consum en barra i sempre s'haurà de realitzar a la taula.
També es limita l'aforament tant a l'interior com a l'exterior un 50%.
L'horari de tancament d'aquests establiments serà a la 1:00 hores com a màxim.
Sempre que sigui possible, s'haurà d'utilitzar preferiblement servei a domicili i comandes per emportar.
L'activitat comercial s'ha de dur a terme evitant qualsevol aglomeració.
Tant en espais tancats com en espais a l'aire lliure, la distància física de seguretat s'estableix en 1,5 m.
L'aforament màxim permès és l'equivalent a 2,5 m2 per persona.